
REFERAT

privind aprobarea procedurii de lucru pentru îndeplinirea protocolului de cooperare nr. 665/15.11.2011-23733/26.10.2011 în vederea realizării proiectului "Realizarea reţelei de comunicaţii prin fibră optică pentru infrastructura critică şi instituţiile de comandă şi control ale statului în Municipiul Timişoara"

Obiectivul  “Trafic management şi supraveghere video”  inclus în cadrul proiectelor prioritare pentru atragerea de finanţare nerambursabilă din fonduri structurale în cadrul Programului Operaţional Regional 2007-2013, Axa prioritară 1. - „Sprijinirea dezvoltării durabile a oraşelor-poli urbani de creştere”, Domeniul major de intervenţie 1.1. – „Planuri integrate de dezvoltare urbană”, Sub-domeniul: „Poli de creştere” are următoarele obiective specifice:

· Modernizarea şi extinderea sistemului de semaforizare; 

· Dotarea zonelor identificate cu risc de infracţionalitate sau zone rutiere periculoase cu un număr de 230 echipamente noi de supraveghere;

· Îmbunătăţirea condiţiilor de siguranţă rutieră în Municipiul Timişoara;

· Creşterea siguranţei cetăţenilor în spaţiul public, datorită unui sistem modern, operativ şi totodată discret de supraveghere video;

· Crearea unui Centru de Comandă şi Control unic, pentru coordonarea activităţilor de management trafic şi supraveghere video care să răspundă cerinţelor viitoare de dezvoltare a municipiului Timişoara;

· Reducerea timpului de deplasare în oraş şi implicit a consumului de combustibil şi a emisiilor de noxe;

· Creşterea încrederii, satisfacţiei călătorilor pentru transportul în comun şi implicit creşterea numărului de persoane care utilizează mijloacele de transport în comun;

· Creşterea siguranţei cetăţenilor şi reducerea ratei criminalităţii;
· Furnizarea de informaţii participanţilor la trafic despre condiţiile de trafic curente anterior pornirii şi în timpul deplasării acestora, pentru ca ei să poată adapta durata deplasării, modul de deplasare şi selecţia rutei dorite în funcţie de condiţiile de trafic actuale; 

· Creşterea disciplinei în trafic şi aderarea la legislaţia cu privire la trafic, în scopul îmbunătăţirii siguranţei vehiculelor şi autovehiculelor în trafic. 
La depunerea proiectului (la ADR Vest în vederea obţinerii finanţării) “Trafic management şi supraveghere video”, a fost adoptată OUG nr. 117/2011, prin care se prevedea constituirea infrastructurii comune de comunicaţii electronice a statului, iar ca integrator tehnic a fost desemnat Serviciul de Telecomunicaţii Speciale(STS), Primăria Municipiului Timişoara a avut soluţia unică de a colabora cu STS pentru implementarea acestuia.
Drept urmare, a fost semnat Protocolul de Cooperare nr. 665/15.11.2011-23733/26.10.2011, între Municipiul Timişoara şi Serviciul de Telecomunicaţii Speciale, prelungit ulterior prin Actul Adiţional nr. 1 înregistrat la PMT prin SC2012-2319/24.01.2012 şi la Seriviciul de Telecomunicaţii speciale sub nr. 88/26.01.2012.
În vederea îndeplinirii Protocolului de Cooperare nr. 665/15.11.2011-23733/26.10.2011, a fost necesară elaborarea unei proceduri de lucru pentru stabilirea cadrului de cooperare dintre Primăria Municipiului Timişoara şi Serviciul de Telecomunicaţii Speciale. Astfel, procedura de lucru pentru îndeplinirea protocolului de cooperare nr. 665/15.11.2011-23733/26.10.2011 în vederea realizării proiectului "Trafic management şi supraveghere video", a fost aprobată de Consiliul Local al Muncipiului Timişoara prin Hotărârea nr. 433/30.07.2013.
Proiectul “Trafic management şi supraveghere video”  a fost finalizat în luna octombrie 2016 atingându-şi obiectivele propuse, urmând a se trece la etapa următoare.
Proiectul "Realizarea reţelei de comunicaţii prin fibră optică pentru infrastructura critică şi instituţiile de comandă şi control ale statului în Municipiul Timişoara" este etapa a doua de implementare şi constă în conectarea a 273 de obiective:
· 26 staţii de biciclete;
· 9 staţii Vaporeto;
· 14 chioşcuri de vânzări abonamente RATT;
· 18 POP Primăria Timişoara;
· 29 panouri de informare Primarie; 

· 67 de instituţii; 

· 58 locaţii Universitatea Politehnica Timişoara;
· 22 locaţii Universitatea de Vest Timişoara;
· 30 locaţii Universitatea de Medicina si Farmacie "Victor Babeş" din Timişoara.

Pe baza protocolului cadru încheiat cu Serviciul de Telecomunicații Speciale şi pe baza procedurii de lucru stabilită de comun acord se propune realizarea din fonduri proprii ale Municipiului  Timişoara a unei Reţele dedicate de comunicaţii pe suport de fibră optică – proiect „Realizarea infrastructurii de comunicaţii prin fibră optică pentru Municipiul Timişoara”, pe infrastructura proiectului  „Trafic Management şi Supraveghere Video în Municipiul Timişoara”.


Se urmăreşte realizarea unei infrastructuri care nu necesită cheltuieli permanente şi asigurarea administrării reţelei de comunicații de către Serviciul de Telecomunicaţii Speciale, cu titlu gratuit, în baza protocolului existent, cu valabilitate de 10 ani. Deservirea punctului de comandă precum și securizarea  comunicației la nivel 3 OSI va fi în sarcina Primăriei Municipiului Timișoara.
Având în vedere cele menţionate mai sus, propunem spre aprobare următoarele:

- procedura de lucru pentru îndeplinirea protocolului de cooperare nr. 665/15.11.2011-23733/26.10.2011, în vederea realizării proiectului "Realizarea reţelei de comunicaţii prin fibra optică pentru infrastructura critică şi instituţiile de comandă şi control ale statului în Municipiul Timişoara”, conform Anexei;
- împuternicirea Primarului Municipiului Timişoara în vederea semnării procedurii şi a oricăror acte adiţionale ulterioare.

